JCA Cinemes de Valls projecta la representació parisenca de l'òpera 'La donzella de neu'
dimarts, 25 d'abril, a tres quarts de 7 de la tarda, a JCA Cinemes de Valls,
projecció de l'òpera 'La fille de neige', des de l'Òpera Nacional de París. 'La
donzella de neu', en rus 'Snegúrotxka', és una òpera amb pròleg i quatre actes
de Nikolai Rimski-Kórsakov, composta entre 1880 i 1881, amb llibret en rus del
mateix compositor basat en l'obra homònima d'Aleksandr Ostrovski. L'òpera
es va estrenar al Teatre Mariïnski de Sant Petersburg el 29 de gener de 1882
sota la direcció d'Eduard Nápravník. El 1898 va ser revisada a l'edició
coneguda actualment i el compositor va expressar les seves preferències per
aquest treball. És la tercera òpera de les quinze que va compondre
Rimski-Kórsakov, la més popular en vida del compositor i que s'ha mantingut com
un element bàsic del repertori operístic a Rússia fins a dia d'avui.
La història tracta de
l'oposició de forces eternes de la naturalesa i implica les interaccions de
caràcters mitològics amb personatges reals i aquells que estan al mig, meitat
mítics i meitat reals. El compositor va voler distingir musicalment cada grup
de caràcters amb els seus propis leitmotiv associats. A més, Rimski-Kórsakov va
caracteritzar especialment als ciutadans amb melodies folklòriques.